Sag om salær til advokat og frifindelse af Ankestyrelsen vedrørende beslutning om tilbagetrækning af afgørelse om erstatning ved PTSD
Ret: Vestre Landsret (2. instans)
Faggruppe: Civilsag — Almindelig civil sag
Sagsemner: Arbejdsskade;
Retspleje og civilproces;

VESTRE LANDSRET
DOM

afsagt den 3. november 2020

Sag BS-59154/2019-VLR
(11. afdeling)

Ankestyrelsen
(advokat Inge Houe)

mod

Appelindstævnte, tidligere Sagsøger
(beskikket advokat Sanne Tange Brøndberg)

og

Sag BS-55032/2019-VLR
(11. afdeling)

Advokat Sanne Tange Brøndberg
kærer fastsættelsen af salæret
for byretten i sagen

Appelindstævnte, tidligere Sagsøger
(beskikket advokat Sanne Tange Brøndberg)

mod

Ankestyrelsen
(advokat Inge Houe)



2

Retten i Kolding har den 25. november 2019 afsagt dom i 1. instans (sag BS-
7832/2017-KOL). Retten i Kolding har den 26. november 2019 endvidere truffet
afgørelse om salær til den beskikkede advokat, advokat Sanne Tange Brønd-berg.

Landsdommerne Elisabeth Mejnertz, Henrik Estrup og Lasse K. Svensson (kst.)
har deltaget i ankesagens og kæremålets afgørelse.

Påstande
Appellanten, Ankestyrelsen, har i ankesagen BS-59154/2019-VLR gentaget sin
påstand for byretten om frifindelse.

Appelindstævnte, tidligere Sagsøger, har påstået dommen stadfæstet.

Appelindstævnte, tidligere Sagsøger har endvidere gentaget sin subsidiære og
mere subsidiære på-stand for byretten.

Kærende, Sanne Tange Brøndberg, har i kæremålet BS-55032/2019-VLR nedlagt
påstand om, at salæret til hende som beskikket advokat for byretten fastsættes til
225.000 kr. + moms, og at der sker godtgørelse af hendes udgift på 300 kr. til
indhentelse af lægejournal til brug for Retslægerådets behandling.

Supplerende oplysninger

Indstævnte havde i meddelelse af 24. oktober 2017 for byretten opgjort sagens
værdi til 4.865.386 kr. og har i ankesvarskriftet opfordret appellanten til at rede-
gøre for, hvorfor sagens værdi for landsretten er opgjort til 2.977.137 kr.

Appellanten har besvaret opfordringen i meddelelse af 23. marts 2020, hvori der
er redegjort for, hvorledes beløbet på 2.977.137 kr. fremkommer. Appellanten har
under hovedforhandlingen tilkendegivet, at der til dette beløb skal lægges
107.500 kr. i godtgørelse for mén.

Anbringender
Parterne har i ankesagen gentaget deres anbringender for byretten.

Advokat Sanne Tange Brøndberg har i kæremålet gjort gældende, at sagens værdi
kan opgøres til 4,8 mio. kr., og at salæret til hende som beskikket advokat for
byretten derfor skal fastsættes inden for et interval mellem 87.500 kr. og 225.000
kr. Da der er tale om en kompliceret og principiel sag, der for byretten blev
behandlet af 3 dommere, og da sagen har været forelagt for Retslægerådet, hvilket
må sidestilles med syn og skøn, bør salæret fastsættes til 225.000 kr.



3

Landsrettens begrundelse og resultat
Vedrørende ankesagen 59154/2019-VLR:

Landsdommerne Elisabeth Mejnertz og Henrik Estrup udtaler:

Efter Retslægerådets besvarelse af spørgsmål 5 lægges det til grund, at det er
sandsynligt, at Appelindstævnte, tidligere Sagsøger efter udsendelsen i 2008
havde en periode med uspecifikke symptomer startende i 2008, uden at der har
været tale om en fuldt udviklet PTSD, og at en egentlig PTSD er startet i
forbindelse med det yderlige-re traume i form af overfaldet i 2012.

Den 10. august 2016 og på ny den 27. oktober 2016 efter at have genoptaget sa-
gen traf Ankestyrelsen afgørelse om, at Appelindstævntes, tidligere Sagsøger
PTSD ikke kunne an-erkendes som en erhvervssygdom efter arbejdsskadeloven,
da der ikke var til-strækkelig tidsmæssig sammenhæng mellem belastningerne
under udsendelsen i 2008 og udviklingen af PTSD. Ankestyrelsen anførte i den
forbindelse, at det efter erhvervssygdomsfortegnelsens pkt. F.1 er en betingelse
for at anerkende PTSD som en erhvervssygdom, at diagnosen, når der som i den
foreliggende sag har været symptomer inden for 6 måneder, stilles inden for få år
fra belast-ningsophøret. Ved ”få år” forstås ifølge afgørelsen som udgangspunkt
1-2 år.

Formålet med indførelsen af lov om erstatning og godtgørelse til tidligere ud-
sendte soldater og andre statsansatte med sent diagnosticeret PTSD var at lem-pe
dokumentationskravene, hvis den sygdomsramte ikke er gået til lægen i for-
bindelse med debut af PTSD. Sygdommen skal imidlertid fortsat opfylde de
tidsmæssige krav i erhvervssygdomsfortegnelsens pkt. F.1.

Da Appelindstævnte, tidligere Sagsøger gik til læge med symptomer på PTSD
inden for 6 måneder efter hjemkomsten i 2008, og da vi er enige med byrettens
mindretal i, at syg-domsdebut i lovens § 2, stk. 1, nr. 2, må sidestilles med
konstatering af sympto-mer, finder vi, at det er med rette, at Ankestyrelsen i
afgørelsen af 27. oktober 2016 har fastslået, at betingelserne for at udbetale
erstatning efter lov om erstat-ning og godtgørelse til tidligere udsendte soldater
og andre statsansatte med sent diagnosticeret PTSD ikke er opfyldt.

Af de grunde, som byrettens mindretal har anført, og i øvrigt med henvisning til
Højesterets dom gengivet i Ugeskrift for Retsvæsen 2017, side 1 finder vi
endvidere, at Ankestyrelsen var berettiget til at tilbagekalde afgørelsen af 10.
august 2016 og træffe den nye afgørelse af 27. oktober 2016.

Appelindstævntes, tidligere Sagsøger principale og subsidiære påstande kan
herefter ikke tages til følge.



4

Da Appelindstævntes, tidligere Sagsøger PTSD efter bevisførelsen, herunder
overlæge, speciallæge i psykiatri Overlæge 1's erklæring af 13. juni 2014 og
Retslægerådets besvarelse af spørgsmål 9, ikke kan anses for i overvejende grad
at være forår-saget af udsendelsen som soldat, jf. arbejdsskadesikringslovens § 7,
stk. 1, nr. 2, er der ikke grundlag for i overensstemmelse med Appelindstævntes,
tidligere Sagsøger mere subsi-diære påstand at forelægge sagen for
Erhvervssygdomsudvalget.

Vi stemmer derfor for at tage Ankestyrelsens påstand om frifindelse til følge.

Landsdommer Lasse K. Svensson udtaler:

Overlæge, Ph.D., Overlæge 1 har i erklæring af 1. maj 2014 bekræftet, at
Appelindstævnte, tidligere Sagsøger lider af posttraumatisk belastningsreaktion,
og at det i den forbin-delse vurderes, at patientens udsendelser med Forsvaret har
lagt grunden for udvikling af tilstanden, og at det senere overfald i 2012 har været
”dråben der fik bægret til at flyde over” , således at patientens PTSD-symptomer
blussede voldsomt op og stadig er til stede.

Det fremgår af bemærkningerne til det fremsatte lovforslags § 2, stk. 1, nr. 3
(Forslag nr. L 104 af 20. december 2013 til lov om erstatning og godtgørelse til
tidligere udsendte soldater og andre statsansatte med sent diagnosticeret post-
traumatisk belastningsreaktion), at det betyder, at når en psykiatrisk speciallæ-ge
senere end 6 måneder efter belastningens ophør skriver en erklæring om, at den
undersøgte person lider af PTSD, og at sygdommen skønnes at være opstå-et i
tilknytning til dennes udsendelse, vil det fremover være tilstrækkeligt til at kunne
dokumentere, at symptomerne på sygdommen er opstået inden for 6 måneder
efter den skadevoldende udsendelse, svarende til definitionen af PTSD i WHO’s
sygdomsklassifikation ICD-10.

Ankestyrelsens afgørelse af 10. august 2016 er derfor truffet med hjemmel i lov
om erstatning og godtgørelse til tidligere udsendte soldater og andre statsansat-te
med sent diagnosticeret posttraumatisk belastningsreaktion § 2, stk. 1. Under
henvisning hertil og efter det af byrettens flertal i øvrigt anførte, finder jeg, at
Ankestyrelsen ikke var berettiget til på ulovbestemt grundlag at tilbagekalde af-
gørelsen af 10. august 2016 og træffe den nye afgørelse af 27. oktober 2016.

Jeg stemmer derfor for at tage Appelindstævntes, tidligere Sagsøger principale
påstand til følge.

Der afsiges dom efter stemmeflertallet.

I sagsomkostninger for begge retter skal statskassen betale 379.000 kr. til Anke-
styrelsen. Af beløbet vedrører 4.000 kr. udgift til retsafgift, mens 375.000 kr.
vedrører udgift til advokatbistand inkl. moms. Der er ved fastsættelsen af belø-bet
til advokatbistand lagt vægt på sagens værdi, jf. nedenfor, og på sagens om-



5

fang og forløb, herunder at der for byretten skete forelæggelse for Retslægerå-det.

Kæresagen 55032/2019-VLR:

Landsretten kan tiltræde Ankestyrelsens opgørelse af sagens værdi i meddelel-se
af 23. marts 2020 som justeret under hovedforhandlingen, hvorefter sagens værdi
kan opgøres til ca. 3,1 mio. kr.

På denne baggrund og efter sagens omfang, kompleksitet og forløb, herunder at
der for byretten skete forelæggelse for Retslægerådet, forhøjes det salær, som
tilkommer advokat Sanne Tange Brøndberg for sit arbejde for byretten som be-
skikket advokat for Appelindstævnte, tidligere Sagsøger, fra 120.000 kr. + moms
til 180.000 kr. + moms. Advokat Sanne Tange Brøndberg skal endvidere have
godtgjort 300 kr. i udlæg til lægeerklæring. Beløbene skal betales af statskassen.

Kæreafgiften skal betales tilbage.

THI KENDES FOR RET:

Ankestyrelsen frifindes.

I sagsomkostninger for begge retter skal statskassen betale 379.000 kr. til Anke-
styrelsen. Beløbet forrentes efter rentelovens § 8 a.

Salæret for byretten til advokat Sanne Tange Brøndberg som beskikket advokat
for Appelindstævnte, tidligere Sagsøger forhøjes til 180.000 kr. + moms. Advokat
Sanne Tange Brøndberg skal endvidere have godtgjort 300 kr. i udlæg til
lægeerklæring. Be-løbene skal betales af statskassen.

Kæreafgiften skal betales tilbage.